钦定古今图书集成/历象汇编/岁功典/第008卷 > 《子夜四时歌》张时彻
## 钦定古今图书集成/历象汇编/岁功典/第008卷 > 《子夜四时歌》张时彻

“朝朝听鹊报，日日掩重闱。莫踏门前草，留踪待郎归。”
乍来结女伴，江头去浣纱。问讯郎消息，夜夜灯烛花。
女郎宛转歌，轻舟棹碧波。打动明珠碎，团团落青荷。
日出望车尘，徘徊至日曛。拾得红蒨草，染就石榴裙。
“凄凄复凄凄，月出光尚微。郎衣犹未绽，何得理侬衣。”
恻恻复恻恻，桑黄秋露白。持糜不能飧，持麻不能织。
“夜来风似箭，晨起雪盈床。侯门教歌舞，剪彩𩰚红妆。
河水结层冰，疾风吹旷野。嗟尔衣裳单，独宿在车下。”